ג'יימס סימינגטון

ג'יימס וודסוורת' סימינגטון (באנגלית: James Wadsworth Symington; נולד ב־28 בספטמבר 1927) הוא עורך דין ופוליטיקאי אמריקאי ממדינת מיזורי, חבר המפלגה הדמוקרטית, שכיהן כחבר בית הנבחרים של ארצות הברית במשך ארבע תקופות כהונה בין השנים 1969–1977. קודם לכן, בשנות ה־60 המאוחרות, שימש כראש הטקס של ארצות הברית בשנים 1966–1968 תחת נשיא ארצות הברית לינדון ג'ונסון.

 ביוגרפיה 
 ילדותו, משפחה והשכלה 
סימינגטון נולד ב־28 בספטמבר 1927 בעיר רוצ'סטר שבניו יורק, והוא בנם של סטיוארט סימינגטון (חבר הסנאט של ארצות הברית מטעם מיזורי) ושל אוולין (וודסוורת') סימינגטון. מצד אמו, הוא נכדו של ג'יימס ו. וודסוורת' הבן (פוליטיקאי מניו יורק שכיהן בשני בתי הקונגרס של ארצות הברית), נינו של ג'יימס ו. וודסוורת' (חבר בית הנבחרים של ארצות הברית מטעם ניו יורק ומבקר המדינה של ניו יורק), ונינו של ג'ון היי (מזכיר המדינה של ארצות הברית ה-37).

ג'יימס למד בבית הספר סנט ברנרד בניו יורק, במכון מרי ובבית הספר סנט לואיס קאנטרי דיי שבסנט לואיס. בשנת 1945 סיים את לימודיו באקדמיית דירפילד במסצ'וסטס, ובגיל 17 התגייס לחיל הנחתים של ארצות הברית.  הוא שירת בדרגת טוראי ראשון בין השנים 1945–1946.

בשנת 1950 קיבל תואר ראשון מאוניברסיטת ייל, ובשנת 1954 השלים את לימודיו בבית הספר למשפטים באוניברסיטת קולומביה. ב־24 בינואר 1953 התחתן עם סילביה קרוליין שאפ בכנסיית סנט מייקל וסנט ג'ורג' בקלייטון, מיזורי.  לשניים נולדו שני ילדים וחמישה נכדים.

 קריירה משפטית מוקדמת ושירות ציבורי 
לאחר סיום לימודי המשפטים, שימש במשך שנתיים (1954–1955) כעוזר היועץ המשפטי של עיריית סנט לואיס. בשנת 1958 הצטרף לשירות החוץ של ארצות הברית ונשלח ללונדון, שם עבד כעוזרו של ג'ון היי ויטני – שגריר ארצות הברית בבריטניה ובן־דודו של סימינגטון. הוא שירת בתפקיד זה עד 1960, אז חזר לוושינגטון הבירה ועסק בשורה של תפקידים ממשלתיים בשנים 1961–1968:
 סגן מנהל תוכנית Food for Peace (1961–1962)
 עוזר אדמיניסטרטיבי של התובע הכללי רוברט קנדי (1962–1963)
 מנהל הוועדה לנוער עברייני של הנשיא (1965–1966)
 יועץ לוועדה לנושאי אכיפת החוק ומנהל מערכת המשפט (1965–1966)
 ראש הטקס של ארצות הברית (1966–1968).

 קריירה בקונגרס 
בשנת 1968 נבחר סימינגטון לקונגרס ה־91 מטעם מחוז הבחירה השני של מיזורי. הוא כיהן ארבע קדנציות בבית הנבחרים של ארצות הברית בין השנים 1969–1977. במהלך כהונתו היה חבר בוועדת האנרגיה והמסחר ובוועדת המדע, הטכנולוגיה והחלל, ועמד בראש ועדות המשנה לענייני מדעי החלל ויישומיהם, מחקר וטכנולוגיה, ושיתוף פעולה בינלאומי.

בבחירות לסנאט שנערכו במיזורי ב-1976 בחר סימינגטון שלא להתמודד על כהונה חמישית בבית הנבחרים, אלא ניסה ללא הצלחה לקבל את מועמדות המפלגה הדמוקרטית למושב בסנאט שהתפנה עם פרישת אביו לאחר ארבע קדנציות. בפריימריז התמודד מול מושל מיזורי וורן הרנס וחבר הקונגרס ג'רי ליטון. ליטון ניצח בפריימריז אך נהרג בהתרסקות מטוס בדרכו למסיבת הניצחון. הרנס הפך למועמד הדמוקרטי אך הפסיד בבחירות הכלליות למועמד הרפובליקני ג'ון דנפורת'. בתום כהונתו בקונגרס חזר סימינגטון לעבוד כשותף במשרד עורכי הדין Smathers, Symington & Herlong שבוושינגטון.

 תפקידים לאחר כהונתו בקונגרס 
שמאל|ממוזער|סימינגטון בשנת 2001
סימינגטון כיהן כמנהל המועצה האטלנטית (Atlantic Council) בין השנים 1986–2001, וכמנהל תוכנית המנהיגות הרוסית של ספריית הקונגרס בשנת 2001. בשנת 1992 ייסד את הקרן לשיתוף פעולה תרבותי אמריקאי–רוסי, שבראשה עמד מאז הקמתה ועד 2015. בשנת 2008 עוטר בעיטור הידידות" על ידי נשיא רוסיה ולדימיר פוטין.   לצד פעילותו הציבורית הופיע מדי פעם גם כזמר. 

בשנת 1990 השתתף כפרשן בסרטו התיעודי של קן ברנס מלחמת האזרחים. נכון ל־2001 עסק בעריכת דין במשרד Nossaman LLP/O'Connor & Hannan, שם התמחה בייצוג בתחומים חקיקתיים ומנהליים. 

 קישורים חיצוניים 

 הערות שוליים 

קטגוריה:אמריקאים ילידי מדינת ניו יורק
קטגוריה:רוצ'סטר: אישים
קטגוריה:בוגרי אוניברסיטת ייל
קטגוריה:בוגרי בית הספר למשפטים באוניברסיטת קולומביה
קטגוריה:חברי בית הנבחרים של ארצות הברית ממיזורי
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:אמריקאים שנולדו ב-1927